午陰坐清足軒
作者：董嗣杲
朝代：宋

paragraphs: 雲過秋天亂擘絮，風透秋窗遺剪刀。
客衣難禁如此候，離家失侶徒呼號。
肌骨癯然病易入，況復加以思慮勞。
行來行往失神雋，蟄此何殊懸壁猱。
莎底促織聲更苦，唧唧唧唧聲轉髙。
闌檻謾爾寄清足，石階半落埋蓬蒿。
無人洗竹起荒翳，脆竿蠧葉纒薜荔。
繁陰不密絕午夢，安得清風襲襟袂。
摧殘其來亦已久，心欲扶植茫無計。
鈎簾癡坐空搔首，直睨秋雲割新霽。
雲捲雲舒天自空，風生風止窗且閉。
未暇冥搜清足吟，鄰園老鶴傳孤唳。